**Greinargerð með gjaldskrá Matvælastofnunar**

Fyrir liggja drög að nýrri og endurskoðaðri gjaldskrá Matvælastofnunar sem nær yfir öll þjónustugjöld stofnunarinnar og áður var birt í þremur gjaldskrám með alls 70 gjaldliðum. Gildandi gjaldskrár eru nr. 390/2022 vegna vinnslu og heilbrigðiseftirlits með hvalaafurðum, nr. 391/2022 fyrir framleiðslu, markaðssetningu eða innflutning matvæla með íblönduðu koffíni og nr. 392/2022 um eftirlit og aðra gjaldskylda starfsemi Matvælastofnunar.

Heildstæð ítarleg kostnaðargreining hefur verið gerð til að undirbyggja nýja gjaldskrá. Kostnaðargreiningin byggir á greiningu frá KPMG og stuðlar að auknu gegnsæi og skýrleika ásamt því sem hægt er að fylgjast reglubundið með breytingum á kostnaði í takt við síbreytilegt rekstrarumhverfi, umfang og árangur þjónustuverkefna, áherslur í eftirliti og tækniframfarir. Matvælastofnun telur mikilvægt að gjaldskrá sé byggð á ítarlegri kostnaðargreiningu því ef stjórnvöld ákveða að niðurgreiða að einhverju leyti hluta kostnaðar vegna eftirlits verður unnt að greina betur umfang slíkra ákvarðana í innheimtugrunni stofnunarinnar, þ.e. haldið verður sérstaklega utan um mismun á greiðslum sem innheimt verða hjá þjónustuþegum fyrir veitta þjónustu og raunkostnað stofnunarinnar við að veita þjónustu. Í drögum að nýrri og endurskoðaðri gjaldskrá er gjaldtaka í formi tímagjalds, samanber 1. gr. gjaldskrár og samhliða er gjaldliðum fækkað úr 70 í 2 gjaldliði sem mun auka gegnsæi og einfalda alla framsetningu, framkvæmd, stjórnsýslu og gjaldskrárbreytingar.

Samkvæmt lögum skal Matvælastofnun kynna hlutaðeigandi hagsmunaaðilum efni og forsendur gjaldskrár og afla umsagnar þeirra með a.m.k. eins mánaðar fyrirvara. Greinargerð þessari er ætlað að uppfylla lagaákvæði þar að lútandi og er hagsmunaaðilum hér með gefin kostur á að koma á framfæri umsögn um fyrirliggjandi drög. Umsagnarfrestur er til 2. apríl nk.

1. **Almennt um gjaldskráheimildir Matvælastofnunar**

Matvælastofnun er heimilt að innheimta kostnað til að standa straum af eftirtöldum kostnaðarþáttum: a) launakostnaði, þ.e. launum starfsfólks og launatengdum kostnaði, sem sinna eftirliti sem og aðstoðar- og skrifstofufólks sem tekur þátt í framkvæmd eftirlitsins, b) hlutdeild þessa starfsfólks í sameiginlegum starfstengdum kostnaði, þ.e. kostnaði við aðstöðu og búnað, þ.m.t. viðhalds- og tryggingakostnaði og öðrum tengdum kostnaði, c) kostnaði við rekstrarvörur og áhöld, d) kostnaði við þjónustu sem aðilar, sem hafa fengið úthlutað tilteknum opinberum eftirlitsverkefnum, gjaldfæra á opinbera eftirlitsaðila vegna eftirlits, e) kostnaði við þjálfun starfsfólks, f) kostnaði við ferðalög starfsfólks sem og tengdum framfærslukostnaði og g) kostnaði við sýnatökur og kostnaði sem rannsóknarstofur innheimta vegna sýnatöku, greininga, prófunar og sjúkdómsgreininga.

Gjaldskráin sem er í 13 köflum nær yfir verkefni og þjónustu sem Matvælastofnun ynnir af hendi skv. eftirfarandi lagabálkum:

1. Verkefni og þjónusta skv. lögum um matvæli nr. 93/1995.
2. Verkefni og þjónusta skv. lögum um velferð dýra nr. 55/2013.
3. Verkefni og þjónusta skv. lögum um dýralækna og heilbrigðisþjónustu við dýr nr. 66/1998.
4. Verkefni og þjónusta skv. lögum um innflutning dýra nr. 54/1990.
5. Verkefni og þjónusta skv. lögum um eftirlit með fóðri, áburði og sáðvöru nr. 22/1994.
6. Verkefni og þjónusta skv. lögum um fiskeldi nr. 71/2008.
7. Verkefni og þjónusta skv. lögum um skeldýrarækt nr. 90/2011.
8. Verkefni og þjónusta skv. lögum um varnir gegn sjúkdómum og meindýrum á plöntum nr. 51/1981.
9. Verkefni og þjónusta skv. lögum um útflutning hrossa nr. 27/2011.
10. Verkefni og þjónusta skv. lögum um dýrasjúkdóma og varnir gegn þeim, nr. 25/1993.

Um gjaldtökuheimildir er jafnframt kveðið nánar um í reglugerð Evrópuþingsins og ráðsins nr. 2017/625 um opinbert eftirlit og aðra opinbera starfsemi sem miðar að því að tryggja að lögum um matvæli og fóður og reglum um heilbrigði og velferð dýra, plöntuheilbrigði og plöntuverndarvörur sé beitt og um breytingu á reglugerðum Evrópuþingsins og ráðsins (EB) nr. 999/2001, (EB) nr. 396/2005, (EB) nr. 1069/2009, (EB) nr. 1107/2009, (ESB) nr. 1151/2012, (ESB) nr. 652/2014, (ESB) 2016/429 og (ESB) 2016/2031, reglugerðum ráðsins (EB) nr. 1/2005 og (EB) nr. 1099/2009 og tilskipunum ráðsins 98/58/EB, 1999/74/EB, 2007/43/EB, 2008/119/EB og 2008/120/EB og um niðurfellingu á reglugerðum Evrópuþingsins og ráðsins (EB) nr. 854/2004 og (EB) nr. 882/2004, tilskipunum ráðsins 89/608/EBE, 89/662/EBE, 90/425/EBE, 91/496/EBE, 96/23/EB, 96/93/EB og 97/78/EB og ákvörðun ráðsins 92/438/EBE.

Reglugerðin var innleidd hér á landi með reglugerð nr. 234/2020 um gildistöku reglugerðar Evrópuþingsins og ráðsins (ESB) 2017/625 um opinbert eftirlit og aðra opinbera starfsemi með matvælum, fóðri o.fl. Af þeim sökum hefur við gerð nýrrar gjaldskrár verið stuðst við ákvæði IV. kafla reglugerðarinnar um fjármögnun opinbers eftirlits og annarrar opinberrar starfsemi varðandi þá þjónustu sem Matvælastofnun innir af hendi og fellur undir það regluverk EES-samningsins sem tekið hefur verið upp í samningnum og verið innleitt hérlendis.

Þá taka drög að nýrri gjaldskrá mið af frumvarpi til laga um breytingu á ýmsum lögum vegna gjaldskrár Matvælastofnunar (gjaldskráheimildir) sem kynnt hefur verið í samráðsgátt stjórnvalda.

<https://samradsgatt.island.is/oll-mal/$Cases/Details/?id=3319>

1. **Kostnaðargreining**

Matvælastofnun framkvæmdi kostnaðargreiningu þjónustuverkefna, þ.m.t. framkvæmd eftirlits. Líkt og fram er komið þá var sú greining unnin í samstarfi við KPMG. Tafla 1 sýnir samantekt á kostnaði og var árið 2021 notað sem viðmið. Kostnaðargreiningunni er skipt upp í heilbrigðisskoðun sláturdýra (daglegt eftirlit í sláturhúsum) annars vegar og önnur þjónustuverkefni hins vegar. Greiningunni er skipt upp í þessa tvo flokka þar sem gjaldtaka þessara þjónustuverkefna hefur hingað til verið með ólíkum hætti. Eftirlitsgjald vegna heilbrigðisskoðunar á sláturdýrum hefur verið innheimt fyrir hvert kíló og í samræmi við framleiðsluskýrslur slátursleyfishafa til Matvælastofnunar því er mikilvægt að aðgreina þennan flokk þjónustuverkefna. Að auki sýnir kostnaðargreiningin að kostnaður vegna stoðþjónustu í tengslum við heilbrigðisskoðun á sláturdýrum er hlutfallslega minni miðað við önnur þjónustuverkefni stofnunarinnar. Sé kostnaðargreining þjónustuverkefna borin saman við innheimtar tekjur árið 2021, sést að mismunurinn er umtalsverður eða alls 482.106.815 kr. eins og sýnt er í töflu 1.

**Tafla 1: Kostnaðargreining þjónustuverkefna Matvælastofnunar árið 2021.**



\* Laun sérgreinadýralækna og fagsviðsstjóra, héraðsdýralækna, stoðþjónustu o.fl.

Það má því segja að niðurgreiðsla stjórnvalda á daglegu eftirliti í sláturhúsum hafi verið meiri því samkvæmt töflu 1 voru innheimtar tekjur skv. gjaldskrá fyrir daglegt eftirlit í sláturhúsum einungis 37,5% af raunkostnaði, að ótöldum rannsóknarkostnaði. Innheimtar tekjur fyrir önnur þjónustuverkefni var um 53,6% af raunkostnaði.

1. **Áætlun þjónustuverkefna og tímagjald**

Áætlaður fjöldi tíma fyrir þjónustuverkefni árið 2023 er sýndur í töflu 2. Áætlaður tímafjöldi fyrir daglegt eftirlit í sláturhúsum er reiknaður út frá núverandi fjölda eftirlitsþega og tíma eftirlitsfólks Matvælastofnunar sem sinna lögbundnum verkefnum, akstri, undirbúningi og úrvinnslu skýrslna. Til að meta fjölda útseldra tíma fyrir önnur þjónustuverkefni, er miðað við fjölda eftirlitsþega, áhættumat á magni eftirlits, gögn um tíma við eftirlit, undirbúning, akstur og úrvinnslu skýrslna. Matvælastofnun mun endurskoða áætlaðan tímafjölda reglulega með hliðsjón af rauntölum og með skilvirkni og hagræðingu að leiðarljósi, t.a.m. með að efla enn frekar rafrænar lausnir í eftirliti sem leiðir til lækkun kostnaðar. Eins verður sívirkt samtal við sláturleyfishafa til að tryggja að viðvera eftirlitsfólks stofnunarinnar sé afmarkað við lögbundnar kröfur.

**Tafla 2: Áætlaður tímafjöldi þjónustuverkefna og daglegs eftirlits í sláturhúsum 2023**



Tímagjald skv. kostnaðargreiningu er reiknað þannig að kostnaði við þjónustuverkefni úr töflu 1 er deilt með áætluðum tímafjölda í töflu 2.

**Tafla 3: Tímagjald skv. kostnaðargreiningu**



1. **Gjaldskrá og tímagjald innleitt í þrepum**

Drög að nýrri og endurskoðaðri gjaldskrá eru byggð upp á tímagjaldi, sbr. 1.gr. gjaldskrár, fyrir veitta þjónustu og skulu aðilar greiða gjald fyrir þann tíma sem viðkomandi þjónusta tekur. Árið 2021 voru innheimtar tekjur alls 130.723.556 kr. vegna daglegs eftirlits í sláturhúsum og 306.391.327 kr. vegna annarra þjónustuverkefna, en kostnaður er sýndur í töflu 1 í kafla II. Út frá kostnaðargreiningu og áætlun um fjölda tíma í daglegu eftirliti í sláturhúsum yrði tímagjald Matvælastofnunar 13.387 kr. og innheimt gjöld fyrir þann málaflokk myndu hækka um 217.331.695 kr. á ársgrundvelli. Vegna breytinga á uppsetningu gjaldskrár við daglegt eftirlit í sláturhúsum úr eftirlitsgjaldi á hvert kíló yfir í tímagjald, verður gjaldskráin innleidd í þrepum, fyrsta almanaksárið (2023) verður innheimt 80% af tímagjaldi og tímagjaldið verður því 10.709 kr. í stað 13.387 kr.

Fullt tímagjald fyrir almennt eftirlit verður innleitt í þrepum líkt og fyrir sláturhúsaeftirlit og verður innheimt 80% af tímagjaldi fyrsta almanaksárið (2023). Tímagjaldið fyrir almennt eftirlit verður því 13.439 kr. í stað 16.799. kr.

Í drögum að nýrri gjaldskrá verður greitt fyrir undirbúning og frágang ásamt tíma sem fer í ferðir fyrir hvert þjónustuverkefni. Greitt er fyrir hvern hafinn stundarfjórðung. Í drögunum er tekið tillit til hagsmunaaðila með litla framleiðslu og þarfa þjónustuaðila sem eru með aðsetur á svæðum sem líða fyrir tilteknar landfræðilegar takmarkanir, sbr. lagaákvæði þar að lútandi. Þjónustuþegar, skv. drögum að nýrri gjaldskrá, greiða því að hámarki 1 klst. fyrir hvert þjónustuverkefni vegna ferðar til og frá næstu starfsstöð Matvælastofnunar.

1. **Rannsóknarkostnaður**

Samkvæmt gjaldskráheimild laga skal innheimta gjald sem nemur raunkostnaði m.a. kostnaði við sýnatökur og kostnaði sem rannsóknarstofur innheimta vegna sýnatöku, greininga, prófunar og sjúkdómsgreininga. Sú undantekning er gerð að þjónustuþegar greiða ekki fyrir eftirfarandi reglubundnar sýnatökur og greiningar á eftirfarandi sýnum skv. sýnatökuáætlunum:

1. Aðskotaefna- og lyfjaleifasýni með búfénaði á býlum og eldisfiski skráningarskyldra fiskeldisfyrirtækja.

Með rannsóknarkostnaði er átt við kostnað sem fellur til við sýnatökur, og greiningar og annan tengdan kostnað sem hlýst af rannsóknum og heimilt er að innheimta þjónustugjöld fyrir og sendur er til opinberra rannsóknastofa, þ.m.t. sendingarkostnað, kostnað við skráningar sýna og annar umsýslukostnaður þriðju aðila sem hlýst af rannsóknum.

Með opinberum rannsóknarstofum er átt við rannsóknarstofur sem Matvælastofnun hefur tilnefnt, sbr. reglugerð nr. (ESB) 2017/625 sem innleidd var hér á landi með reglugerð nr. 234/2020, til mælinga á sýnum teknum sem hluti af opinberu eftirliti. Forsenda þess að rannsóknastofa fái tilnefningu er að hún hafi faggildingu fyrir viðkomandi mælingu. Matvælastofnun heldur lista yfir tilnefndar rannsóknarstofur á heimasíðu stofnunarinnar. Um er ræða bæði innlendar og erlendar rannsóknarstofur (í þeim tilvikum þar sem ekki hægt að fá rannsóknir framkvæmdar hjá innlendum rannsóknarstofum).

Í núverandi gjaldskrá hefur hluti rannsóknakostnaðar verið færður inn í gjaldeiningar, en sú breyting verður nú gerð að allur kostnaður vegna sýnatöku, rannsókna og umsýslu sem hlýst af rannsóknum verður innheimtur hjá þjónustuþega skv. framlögðum reikningi viðkomandi rannsóknarstofu. Matvælastofnun mun leita hagstæðasta verðs hjá rannsóknastofum.

Um tíðni og magn/fjölda rannsókna fer eftir löggjöf og sýnatökuáætlunum hverju sinni, en stofnunin leggur fram sýnatökuáætlanir fyrir hvert starfsár. Til viðbótar geta komið tilfallandi rannsóknarkostnaður þegar ástæða er til út frá aðstæðum sem skapast hjá þjónustuþega, s.s. vegna matvæla- og fóðuröryggis, dýra- og plöntuheilbrigðis og öryggis og efnainnihalds áburðar.

1. **Áhrif nýrrar gjaldskrár**

Í þeim köflum sem koma hér á eftir er reynt að varpa ljósi á þær breytingar sem drög að nýrri gjaldskrá mun hafa í för með sér. Núverandi gjaldskráliðum er lýst og hvaða breytingar eru gerðar vegna innheimtu gjalda fyrir eftirlit og veitta þjónustu.

Í drögum að nýrri gjaldskrá er verið að gera grundvallar breytingar á fyrirkomulagi innheimtu fyrir þjónustuverkefni stofnunarinnar. Föst gjöld verða felld niður sem og tímagjald fyrir áhættuflokkað eftirlit, þá eru jafnframt fellt niður fast akstursgjald (að fjárhæð 3.600 krónur) og kíló gjald fyrir innvegið kjöt í sláturhús sem ætlað er að standa undir kostnaði við heilbrigðisskoðun sláturdýra.

Tímagjald fyrir áhættuflokkað eftirlit er skv. gildandi gjaldskrá 24.544 krónur, en áhættuflokkað eftirlitsgjald er það gjald sem matvæla- og fóðurfyrirtæki, sem og bændur greiða í dag fyrir reglubundið eftirlit. Annað tímagjald er í dag 9.818 krónur fyrir dagvinnu og 14.506 krónur fyrir yfirvinnu. Áhættuflokkaða gjaldið hefur verið innheimt fyrir þann tíma sem starfsfólk Matvælastofnunar er á starfstöð viðkomandi þjónustuþega. Innifalið hefur verið tími við undirbúning og frágang og þá hefur verið innheimt akstursgjald. Með nýrri gjaldskrá verða gerðar þær breytingar að innheimt verður tímagjald fyrir eftirlit og veitta þjónustu á starfsstöð, undirbúning og frágang sem og ferðir til og frá þjónustuþega.

Einstökum þjónustuþegum er bent á að skoða t.d. eldri eftirlitsskýrslur til að átta sig á tímafjölda. Til viðbótar við þann tíma má bæta við tíma sem fer í undirbúning, skýrslugerð og frágang sem má gera ráð fyrir að séu hjá frumframleiðendum og minni aðilum um 45 mínútur, hjá stærri aðilum getur tími við undirbúning og frágang verið umtalsvert lengri s.s. hjá matvælafyrirtækjum og hjá þeim aðilum þar sem mörg frávik eru skráð. Jafnframt þarf að bæta við ferðatíma til og frá næstu starfsstöð Matvælastofnunar, en stofnunin rekur umdæmisskrifstofur á Selfossi, Hafnarfirði, Hvanneyri, Ísafirði, Sauðárkróki, Akureyri og Egilsstöðum. Í tengslum við útreikning á ferðatíma er miðað við tíma sem tekur starfsfólk í eftirliti að keyra frá næstu starfsstöð stofnunarinnar að eftirlitsstað. Fari starfsfólk í eftirlit á fleiri en einn eftirlitsstað við reglubundið eftirlit í sömu ferð verður ferðatíma deilt niður á þjónustuþega, eins og oft gerist hjá frumframleiðendum og minni aðilum. Vakin er athygli á að þjónustuaðilar greiða að hámarki 1 klst. vegna ferðar fram og til baka fyrir hvert þjónustuverkefni, sbr. það sem kom fram í II. kafla.

Í köflum hér á eftir er reynt að varpa ljósi á breytingar á gjaldskrá miðað mismunandi lagabálka.

1. **Um verkefni og þjónustu skv. lögum um matvæli nr. 93/1995**

Samkvæmt núgildandi gjaldskrám hefur Matvælastofnun innheimt þjónustugjöld fyrir eftirlit og veitta þjónustu skv. lögunum með ýmsum hætti og fjölmörgum gjaldaliðum.

1. **Eftirlit með matvælafyrirtækjum**

Eftirlitsgjöld hjá matvælafyrirtækjum er skv. gildandi gjaldskrá skipt upp í nokkra gjaldliði. Þannig hefur Matvælastofnun innheimt gjald fyrir reglubundið eftirlit (skv. eftirlitsáætlun) hjá matvælafyrirtækjum sem hafa verið áhættuflokkuð (matvælafyrirtæki hafa verið áhættuflokkuð) og er eftirlitsgjaldið nú 24.544 krónur á klst. Hins vegar greiða fyrirtækin einungis fyrir það þann tíma sem starfsfólk Matvælastofnunar eru á staðnum, þ.e. ekki er greitt fyrir þann tíma sem fer í ferðir til og frá eftirlitsstað, né tíma sem fer í undirbúning og frágang.

Þurfi Matvælastofnun að sinna tilfallandi eftirliti, s.s. vegna eftirfylgni, hefur stofnunin innheimt tímagjald að fjárhæð 9.818 krónur á hverja klst. ásamt tíma sem fer í ferðir, undirbúning og frágang. Fari tilfallandi eftirlitið fram utan venjulegs vinnutíma er gjaldið 14.506 krónur fyrir hverja klst.

Til viðbótar við framangreind eftirlit, þ.e. bæði reglubundið og tilfallandi eftirlit, hefur stofnunin tekið akstursgjald 3.600 krónur fyrir hverja eftirlitsheimsókn til viðkomandi þjónustuþega.

Sú breyting er nú lögð til að fella niður gjaldliði fyrir áhættuflokkuð fyrirtæki og akstursgjald og setja gjaldskrána upp með þeim hætti að fyrir reglubundið eftirlit, annað tilfallandi eftirlit og eftirfylgni sem Matvælastofnun sinnir skv. lögunum með frumframleiðendum, kjötvinnslum og kjötpökkunarstöðvum, mjólkurstöðvum, eggjavinnslum, rannsóknastofum, sláturhúsum og meðferð, flutningi, geymslu, vinnslu og dreifingu sjávarafurða verði greitt tímagald 1. gr.

Í þessu er töluverð einföldun og munu matvælafyrirtæki því greiða tímagjald skv. 1. gr. gjaldskrárinnar fyrir undirbúning, ferðatíma, eftirlit og frágang allt eftir umfangi þess tíma sem þjónustan tekur. Matvælastofnun mun halda utan um fjölda klst. fyrir hvern og einn þjónustuþega og innheimta kostnað vegna veittar þjónustu (auk rannsóknarkostnaðar þar sem það á við).

Þá er lagt til að gjaldskrá nr. 390/2022vegna vinnslu og heilbrigðiseftirlits með hvalaafurðum verði felld úr gildi. Innheimta vegna þjónustu sem Matvælastofnun vegna eftirlits með afurðarstöðvum fyrir hvalkjöt, aðstöðu í veiðiskipum og heilbrigðisskoðun á hvalaafurðum, sem og þjónusta við leyfisveitingar, útgáfu vottorða og rannsóknir fari skv. hjálögðum gjaldskrárdrögum.

1. **Heilbrigðisskoðun sláturdýra**

Sláturleyfishafar greiða í dag eftirlitsgjald fyrir heilbrigðisskoðun á sláturdýrum fyrir hvert kíló af innvegnu kjöti í viðkomandi afurðarstöð, sbr. framleiðsluskýrslum leyfishafa. Gjaldið er mismunandi milli sláturtegunda, þ.e. 5,50 fyrir hvert kíló kindakjöts, kr. 6,80 fyrir hvert kíló svínakjöts, kr. 4,80 fyrir hvert kíló nautgripakjöts, kr. 6,90 fyrir hvert kíló hrossakjöts og kr. 1,30 fyrir hvert kíló alifuglakjöts.

Sú breyting er lögð til að breyta innheimtunni á þann veg að framvegis greiði sláturleyfishafar tímagjald skv. 1. gr. gjaldskrárinnar fyrir eftirlit heilbrigðisskoðun á sláturdýrum, þ.m.t. þann tíma sem fer í undirbúning, ferðir, heilbrigðisskoðunina (viðveru starfsfólks í sláturhúsi) og frágang gagna. Matvælastofnun mun leggja fram reikning vegna kostnaðar mánaðarlega. Þessi breyting kann að hafa töluverðar breytingar í för með sér fyrir einstaka sláturleyfishafa, allt eftir því hvaða búfjártegundum er slátrað í viðkomandi afurðarstöð og í hvaða magni.

Þá er sömuleiðis vert að geta þess að sá rannsóknakostnaður sem fram að þessu hefur verið innifalin í kílógjaldi verður framvegis innheimtur skv. reikningi rannsóknarstofa, sbr. umfjöllun um rannsóknarkostnað.

1. **Útgáfa starfsleyfa og vottorða/staðfestinga, sem og móttaka tilkynninga**

Fyrir útgáfu starfsleyfa er í dag greitt tímagjald 9.818 krónur fyrir vinnu við úttektir (á klst.) og gjald að fjárhæð krónur 9.818 fyrir útgáfu starfsleyfis.

Samkvæmt fyrirliggjandi drögum er gert ráð fyrir að útgáfa starfsleyfa fari eftir 1. gr., þ.e. að fyrir útgáfu starfsleyfis sem og fyrir breytingar á útgefnum leyfum, skuli greitt tímagjald. Tímagjald skv. 1. gr. gjaldskrárinnar taki mið af umfangi við móttöku umsóknar, yfirferð hennar, úttektar (og eftir atvikum viðbótar úttektar þegar umsækjandi væri tímabundið leyfi vegna þess að viðkomandi uppfyllir ekki skilyrði fyrir útgáfu ótímabundins leyfis skv. löggjöf), gerð starfsleyfis og frágang.

Fyrir þjónustu með inn- og útflutningi, þ.m.t. útgáfu vottorða og staðfestinga, sem og móttaka tilkynninga er skv. gildandi gjaldskrá bæði greitt tímagjald krónur 9.818 eða fast gjald, allt eftir umfangi og eðli þjónustunnar.

Eftirfarandi gjöld eru föst skv. núgildandi gjaldskrá:

* Útflutningur dýraafurða, allt að 5 kg. 2.822 kr.
* Útflutningsvottorð dýraafurða umfram 5 kg. 6.872 kr.
* Útflutningsvottorð sjávarafurða 4.909 kr.

Samkvæmt fyrirliggjandi drögum er gert ráð fyrir að Matvælastofnun innheimti tímagjald skv. 1. gr. Sama á við um aðra þjónustu, þ.m.t. eftirlit og úttektir sem stofnunin sinnir vegna inn- og útflutnings matvæla.  Þrátt fyrir að stærsti hluti þessarar þjónustu Matvælastofnunar sé nokkuð staðlaður, geta einstök tilvik verið langt um umfangsmeiri í klst. en hið fasta gjald kveður á um og rétt að sá kostnaður sem hlýst af slíkum erindum sé greiddur af viðkomandi þjónustuþega.

Að því leyti sem um staðlaða þjónustu er að ræða má áætla að tími sem fari í útgáfu vottorða vegna dýraafurða annarra en sjávarafurða sé um 1 klst. (mat á gögnum og samanburður við hleðslustaðfestingu um 45 mín. og útgáfa vottorðs og frágangur um 15 mín). Tími sem fer í útgáfu annarra vottorða veltur á hvert innflutningslandið er og hvaða kröfur það gerir, s.s. varðandi hleðslustaðfestingar, en er að lágmarki 30 mín.

1. **Fast árlegt gjald vegna aðskotaefnamælinga í mjólk, eggjum og lagardýrum.**

Samkvæmt gildandi gjaldskrá innheimtir Matvælastofnun fast gjald sem er ætlað að standa undir aðskotaefnamælingum í mjólk, eggjum og lagardýrum (fiskeldi). Gjaldið hefur verið greitt af framleiðendum skv. framlögðum framleiðslumagntölum á hverju sex mánaða tímabili sem hér segir:

* Eftirlitsgjald fyrir aðskotaefnamælingar í mjólk er kr. 78 á hverja þúsund lítra af innveginni mjólk hjá afurðastöð.
* Eftirlitsgjald fyrir aðskotaefnamælingar í eggjum er kr. 675 fyrir hvert framleitt tonn hjá eggja­framleiðendum.
* Eftirlitsgjald fyrir aðskotaefnamælingar í lagardýrum er kr. 517 fyrir hvert framleitt tonn af lagar­dýrum/óslægðum fiski hjá eldisstöðvum.

Í fyrirliggjandi drögum er lagt til að föst gjöld vegna rannsókna verði felld brott og allur rannsóknarkostnaður verði greiddur hverju sinni af þjónustuþega skv. reikningi, sbr. umfjöllun um rannsóknarkostnað í kafla V.

1. **Framleiðsla, markaðssetning eða innflutningur matvæla með íblönduðu koffíni.**

Í gildi er gjaldskrá nr. 391/2022vegna umsókna fyrir framleiðslu, markaðssetningu eða innflutning matvæla með íblönduðu koffíni. Gjaldskráin er byggð upp á annars vegar tímagjaldi stofnunarinnar 9.818 krónur á klst. og föstu gjaldi vegna áhættumats, þ.e.:

* Forskoðun umsóknar 19.635 kr.
* Mat Matvælastofnunar á áhættu (8 klst.) 78.540 kr.
* Mat Matvælastofnunar á áhættu – sams konar vara áður skoðuð (4 klst.) 39.270 kr.
* Mat áhættu og mat á umsögn/-um ytri aðila (4 klst.) 39.270 kr.
* Endurmat/-skoðun á áhættumati frá stjórnvaldi annars ríkis (4 klst.) 39.270 kr.
* Ritun rökstuðnings vegna ákvörðunar (2 klst.) 19.635 kr.
* Umsögn frá Rannsóknarstofu HÍ í næringarfræðum (8 klst.) 98.400 kr.
* Umsögn frá embætti landlæknis (8 klst.) 80.000 kr.
* Umsögn frá Rannsóknarstofu HÍ í lyfja- og eiturefnafræðum (8 klst.) 115.864 kr.

Samkvæmt fyrirliggjandi drögum lagt til að föst gjöld verði felld niður, en þess í stað muni innheimtan samanstanda af tímagjaldi skv. 1. gr. fyrir þá þjónustu sem starfsfólk Matvælastofnunar innir af hendi vegna forskoðunar á umsókn, þ.e. móttaka umsóknar, forskoðun og ákvörðun um áhættumat og umsýslu, sem og vinnu við endurmat eða skoðun á fyrirliggjandi áhættumati frá ytri aðila eða stjórnvaldi annars ríkis.

Fyrir áhættumat verði greiddur raunkostnaður við áhættumat, en kostnaður fer eftir umfangi.

1. **Um verkefni og þjónustu skv. lögum um velferð dýra nr. 55/2013.**
   1. **Eftirlit með velferð dýra hjá umráðamönnum.**

Eftirlitsgjöld með velferð dýra fer skv. gildandi gjaldskrá eftir því hvort starfsemin hefur verið áhættuflokkuð eður ei. Fyrir liggur áhættumat vegna eftirlits með velferð búfjár. Þannig hefur Matvælastofnun innheimt gjald fyrir reglubundið eftirlit (skv. eftirlitsáætlun) hjá umráðamönnum búfjár og er eftirlitsgjaldið nú 24.544 krónur pr. klst. Hins vegar greiða umráðamenn einungis fyrir þann tíma sem starfsfólk í eftirliti er á staðnum, þ.e. ekki er greitt fyrir þann tíma sem fer í ferðir til og frá eftirlitsstað, né tíma sem fer í undirbúning og frágang.

Þurfi Matvælastofnun að sinna tilfallandi eftirliti, s.s. vegna eftirfylgni hefur stofnunin innheimt tímagjald að fjárhæð 9.818 krónur á hverja klst. ásamt tíma sem fer í ferðir, undirbúning og frágang. Fari tilfallandi eftirlit fram utan venjulegs vinnutíma er gjaldið 14.506 krónur fyrir hverja klst. Sama gjald hafa umráðamenn dýra greitt fyrir eftirlit þar sem ekkert áhættumat liggur, s.s. vegna eftirlits með gæludýrum.

Til viðbótar við framangreind eftirlit, þ.e. bæði reglubundið og tilfallandi eftirlit, hefur stofnunin innheimt akstursgjald 3.600 krónur fyrir hverja eftirlitsheimsókn til viðkomandi þjónustuþega.

Sú breyting er nú lögð til að fella niður gjaldliði fyrir áhættuflokkuð fyrirtæki og akstursgjald og setja gjaldskrána upp með þeim hætti að fyrir reglubundið eftirlit, annað tilfallandi eftirlit, eftirfylgni og úttektir sem Matvælastofnun sinnir skv. lögunum hjá umráðamönnum dýra verði greitt tímagjald skv. 1. gr.

Í þessu er töluverð einföldun og munu umráðamenn dýra því greiða tímagjald fyrir undirbúning, ferðatíma, eftirlit og frágang allt eftir umfangi þess tíma sem þjónustan tekur. Matvælastofnun mun halda utan um fjölda klst. fyrir hvern og einn þjónustuþega og innheimta kostnað vegna veittrar þjónustu.

1. **Leyfi og úttektir vegna dýratilrauna.**

Matvælastofnun hefur innheimt gjöld vegna dýratilrauna sem hér segir: 1) leyfi til dýratilrauna 73.635 krónur, 2) breyting á umsókn vegna leyfis til dýratilrauna 24.545 krónur og 3) flýtimeðferð á umsókn vegna leyfis til dýratilrauna 103.438 krónur.

Lagt er til að fyrir leyfi til dýratilrauna og breytinga á slíkum leyfum muni Matvælastofnun innheimta tímagjald skv. 1. gr.

1. **Um verkefni og þjónustu skv. lögum um dýralækna og heilbrigðisþjónustu við dýr.**

Undir gjaldskráheimild laganna hafa verið færð ýmis verkefni sem héraðsdýralæknar og starfsfólk stofnunarinnar sinna vegna eftirlits og skoðana, þ.m.t. fastir gjaldaflokkar í gildandi gjaldskrá:

* Útflutningsvottorð, lifandi hrogn 4.909 kr.
* Útflutningsvottorð, lifandi seiði 4.909 kr.
* Útflutningseftirlit, sauðfjársæði 4.909 kr.
* Útflutningsáritun, hundar og kettir 1.999 kr.
* Innflutningseftirlit, notaðra landbúnaðartækja 34.361 kr.

Í fyrirliggjandi drögum er gert ráð fyrir að þessir föstu gjaldaflokkar verði felldir brott, en þess í stað verði greitt tímagjald skv. 1. gr. fyrir þau verkefni sem Matvælastofnun innir af hendi.

Fyrir eftirlit og aðrar skoðanir og þjónustu svo sem héraðsdýralækna, annarra dýralækna og starfsfólks í eftirliti sem starfa við umdæmisstofur stofnunarinnar sbr. 11. gr. laganna skal greitt tímagjald skv. 1. gr.

1. **Um verkefni og þjónustu skv. lögum um innflutning dýra.**

Samkvæmt gildandi gjaldskrá er greitt fast gjald vegna þjónustu sem Matvælastofnun innir af hendi við innflutning dýra, sem hér segir:

* Innflutningseftirlit, sæði hunda 9.818 kr.
* Innflutningseftirlit, hundar og kettir 39.270 kr.
* Innflutningseftirlit, önnur gæludýr 9.818 kr.

Gjald fyrir annað innflutningseftirlit skv. lögunum er 9.818 krónur á klst.

Í fyrirliggjandi drögum er gert ráð fyrir að föstu gjaldflokkarnir verði felldir brott, en þess í stað verði greitt tímagjald skv. 1. gr. fyrir útgáfu innflutningsleyfis og framkvæmd áhættumats skv. 2. gr. laganna, sem og vegna breytingar á útgefnum leyfum. Sama á við um eftirlit sem Matvælastofnun innir af hendi við innflutning dýra.

Þjónusta stofnunarinnar við að yfirfara umsókn og fylgigögn, skjalavinnsla við innflutningsferlið, innflutningseftirlit á landamærum, útskriftarskoðun á einangrunarstöð og keyrsla tekur að meðaltali 2,5 til 4 klst. Gera má ráð fyrir að gjald sem innflytjendur greiða fyrir þjónustu Matvælastofnunar vegna innflutnings á hundum og köttum hækki sem nemur hlutfallslegri hækkun á nýju tímagjaldi í drögunum, þ.e. að þjónustugjöld vegna innflutnings hunda og katta verði á bilinu 41.998 til 67.196 krónur.

Það getur ráðist af eðli og umfangi innflutningsins, sem og frá hvaða landi dýrin koma, hversu langan tíma tekur að fara yfir umsóknir um innflutning dýra. Komi til frávika við innflutningseftirlitið og dýr þurfi að dvelja á landamærastöð kemur viðbótarkostnaður, tímagjald skv. 1. gr. við að sinna og hafa eftirlit með viðkomandi dýri. Vert er að geta að komi til áhættumats er það framkvæmt í samræmi við viðurkennda alþjóðlega staðla og samninga sem Ísland er aðili að.

Þjónusta stofnunarinnar við samskonar innflutning annarra gæludýra sem og innflutning á hundasæði tekur að meðaltali um 2.0 til 2.5 klst. og skv. framlögðum drögum mun stofnunin innheimta þjónustugjöld að fjárhæð 33.598 til 41.998 krónur fyrir slíkan innflutning.

1. **Um verkefni og þjónustu skv. lögum um eftirlit með fóðri, áburði og sáðvöru.**

Eftirlitsgjöld hjá fóður-, áburðar- og sáðvörufyrirtækjum hefur verið skipt upp í nokkra gjaldliði, bæði tímagjald og fasta gjaldliði.

1. **Tímagjald.**

Þannig hefur Matvælastofnun innheimt gjald fyrir reglubundið eftirlit (skv. eftirlitsáætlun) hjá fóðurfyrirtækjum, þ.m.t. fyrirtækjum sem vinna afurðir úr aukaafurðum dýra, (áburðar- og sáðvörufyrirtæki hafa ekki verið áhættuflokkuð) sem hafa verið áhættuflokkuð og er eftirlitsgjaldið nú 24.544 krónur á klst. Hins vegar greiða fyrirtækin einungis fyrir það þann tíma sem starfsfólk í eftirliti eru á staðnum, þ.e. ekki er greitt fyrir þann tíma sem fer í ferðir starfsfólks til og frá eftirlitsstað, né tíma sem fer í undirbúning og frágang.

Þurfi Matvælastofnun að sinna tilfallandi eftirliti, s.s. vegna eftirfylgni hefur stofnunin innheimt tímagjald að fjárhæð 9.818 krónur á hverja klst. ásamt tíma sem fer í ferðir, undirbúning og frágang. Fari tilfallandi eftirlitið fram utan venjulegs vinnutíma er gjaldið 14.506 krónur fyrir hverja klst.

Til viðbótar við framangreind eftirlit, þ.e. bæði reglubundið og tilfallandi eftirlit, hefur stofnunin innheimt akstursgjald 3.600 krónur fyrir hverja eftirlitsheimsókn til viðkomandi þjónustuþega.

Sú breyting er nú lögð til að fella niður gjaldliði fyrir áhættuflokkuð fyrirtæki og akstursgjald og setja gjaldskrána upp með þeim hætti að fyrir reglubundið eftirlit, annað tilfallandi eftirlit og eftirfylgni sem Matvælastofnun sinnir skv. lögum með fóður-, áburðar- og sáðvörufyrirtækjum verði greitt tímagjald 1. gr.

Í þessu er töluverð einföldun og munu matvælafyrirtæki því greiða tímagjald fyrir undirbúning, ferðatíma, eftirlit og frágang allt eftir umfangi þess tíma sem þjónustan tekur Matvælastofnun mun halda utan um fjölda klst. fyrir hvern og einn þjónustuþega og innheimta kostnað vegna veittar þjónustu (auk rannsóknarkostnaðar þar sem það á við).

1. **Fastir gjaldliðir vegna innflutnings og skráninga.**

Samkvæmt gildandi gjaldskrá greiða innflytjendur fast gjald sem hér segir:

* Innflutningseftirlit, með sáðvöru (s.s. fræ og sáðkorn), utan EES 9.818 kr.
* Innflutningseftirlit, áburður, 1-5 tegundir í sendingarnúmeri 1.473 kr.
* Innflutningseftirlit, áburður, 6-10 tegundir í sendingarnúmeri 2.454 kr.
* Innflutningseftirlit, áburður, yfir 10 tegundir í sendingarnúmeri 2.945 kr.
* Innflutningseftirlit, áburður, skráning áburðarinnflytjanda 4.909 kr.
* Innflutningseftirlit, áburður, skráning áburðartegundar, hver tegund 4.909 kr.
* Afgreiðsla tilkynninga um innflutning fóðurs fyrir dýr til matvælaframleiðslu 4.909 kr.
* Afgreiðsla tilkynninga um innflutning fóðurs fyrir gæludýr 4.909 kr.
* Útflutningsvottorð á heyi 6.872 kr.

Í fyrirliggjandi drögum er lagt til að fastir gjaldliðir verði felldir brott og öll þjónusta sem stofnunin veitir vegna innflutningseftirlits með fóðri, áburði og sáðvöru verði innheimt með tímagjaldi skv. 1. gr.

Að því leyti sem um staðlaða þjónustu er að ræða má áætla að tími sem fari í þjónustuna sé um 0.5 til 1 klst.

1. **Leyfisskyld og skráningarskyld starfsemi.**

Fyrir útgáfu starfsleyfa er í dag greitt tímagjald 9.818 krónur fyrir vinnu við úttektir (pr. klst.) og gjald að fjárhæð krónur 9.818 fyrir útgáfu starfsleyfis. Þá greiða fóðurfyrirtæki 4.909 krónur fyrir skráningu á fyrirtækinu og fyrir skráningu á fóðri.

Samkvæmt fyrirliggjandi drögum er gert ráð fyrir að útgáfa starfsleyfa og skráning fyrirtækja fari skv. 1. gr., þ.e. að fyrir útgáfu starfsleyfis sem og fyrir breytingar á útgefnum leyfum skuli greitt tímagjald, lágmarksgjald er 1 klst. en tímagjaldið taki að öðru leyti mið af umfangi umsóknar.

1. **Fast árlegt eftirlitsgjald vegna opinberra rannsókna með fóðri.**

Samkvæmt gildandi gjaldskrá innheimtir Matvælastofnun fast gjald sem er ætlað að standa undir rannsóknum á fóðri sem hér segir:

* Fyrirtæki í áhættuflokki 2 802.965 kr.
* Fyrirtæki í áhættuflokki 3 430.160 kr.
* Fyrirtæki í áhættuflokki 4 315.450 kr.
* Fyrirtæki í áhættuflokki 5 229.419 kr.
* Fyrirtæki í áhættuflokki 7 63.090 kr.
* Fyrirtæki í áhættuflokki 8 42.299 kr.

Í fyrirliggjandi drögum er lagt til að föst gjöld vegna rannsókna verði felld brott og allur rannsóknarkostnaður verði greiddur hverju sinni af fóðurfyrirtækjum skv. reikningi, sbr. umfjöllun um rannsóknarkostnað í kafla V.

1. **Um verkefni og þjónustu skv. lögum um fiskeldi.**

Samkvæmt gildandi gjaldskrá greiða fiskeldisfyrirtæki föst gjöld fyrir rekstrarleyfi,. Gjaldflokkar eru sem hér segir:

1. flokkur - landeldi B/C\* flokkur (51 klst.) 500.693 kr.

2. flokkur - landeldi A\* flokkur (62 klst.) 608.685 kr.

3. flokkur - sjókvíaeldi annað B/C\* flokkur (76 klst.) 746.130 kr.

4. flokkur - sjókvíaeldi annað A\* flokkur (86 klst.) 844.305 kr.

5. flokkur - sjókvíaeldi laxfiskar B/C\* flokkur (118 klst.) 1.158.465 kr.

6. flokkur - sjókvíaeldi laxfiskar A\* flokkur (158 klst.) 1.551.165 kr.

\* A flokkur á við þegar framkvæmdir eru háðar mati á umhverfisáhrifum hjá Skipulagsstofnun, en B og C flokkur er ekki háður slíku mati.

Áætla má að sá tími sem gefin er upp í ofangreindum gjaldflokkum gefi vísbendingu um þann tíma sem fer í að afgreiða viðkomandi leyfi. Ljóst er þó að í viðmeiri málum þar sem mikið magn gagna liggur fyrir við afgreiðslu leyfisins getur komið viðbótar tíma við afgreiðslu. Þessu má einnig snúa við þegar afgreiðsla mála tekur styttri tíma.

Fyrir liggur áhættumat vegna eftirlits með fiskeldisfyrirtækjum. Þannig hefur Matvælastofnun innheimt gjald fyrir reglubundið eftirlit og er eftirlitsgjaldið nú 24.544 krónur á klst. Hins vegar greiða fiskeldisfyrirtæki einungis fyrir þann tíma sem starfsfólk í eftirliti er á staðnum, þ.e. ekki er greitt fyrir þann tíma sem fer í ferðir til og frá eftirlitsstað, né tíma sem fer í undirbúning og frágang.

Þurfi Matvælastofnun að sinna tilfallandi eftirliti og þjónustu, s.s. vegna eftirfylgni, sem og þjónustu vegna endurnýjun á rekstrarleyfum, framsal rekstrarleyfa, skráningar og úttektir hefur stofnunin innheimt tímagjald að fjárhæð 9.818 krónur á hverja klst. ásamt tíma sem fer í ferðir, undirbúning og frágang. Fari tilfallandi eftirlit fram utan venjulegs vinnutíma er gjaldið 14.506 krónur fyrir hverja klst.

Til viðbótar við framangreind eftirlit, þ.e. bæði reglubundið og tilfallandi eftirlit, hefur stofnunin innheimt akstursgjald 3.600 krónur fyrir hverja eftirlitsheimsókn til viðkomandi þjónustuþega.

Í fyrirliggjandi drögum er lagt til að fastir gjaldaflokkar verði felldir brott og öll þjónusta sem stofnunin veitir s.s. vegna skráninga, rekstraleyfa og eftirlits verði innheimt með tímagjaldi skv. 1. gr.

1. **Um verkefni og þjónustu skv. lögum um skeldýrarækt.**

Samkvæmt gildandi gjaldskrá er tekið tímagjald 9.818 krónur á klst. fyrir þann tíma sem fer í eftirlit og úttektir Matvælastofnunar og fer fjöldi tíma eftir eðli og umfangi starfseminnar. Þá er jafnframt tekið gjald fyrir útgáfu leyfa 9.818 krónur fyrir nýtt tilrauna- og ræktunarleyfi eða endurnýjun leyfis.

Í fyrirliggjandi drögum er lagt til óbreytt innheimta fyrir eftirlit og úttektir, þ.e. að greitt verði tímagjald skv. 1. gr. fyrir þann tíma sem fer í undirbúning, ferðir, eftirlit og frágang. Jafnframt er lagt til að fyrir útgáfu tilrauna- og ræktunarleyfis, sem og fyrir breytingar á leyfum, verði innheimt tímagjald skv. 1. gr.

Allur rannsóknarkostnaður verði greiddur hverju sinni af aðilum sem falla undir lögin skv. reikningi, sbr. umfjöllun um rannsóknarkostnað í kafla V.

Þá er sérstakt ákvæði varðand heilnæmiskannanir, sem skipulögð og framkvæmd er af Matvælastofnun, og er lagt til að umsækjandi eða leyfishafi greiði kostnað við könnunina skv. framlögðum reikningi og nær gjaldið til vinnu stofnunarinnar og rannsóknakostnað sem fellur til.

1. **Um verkefni og þjónustu skv. lögum um varnir gegn sjúkdómum og meindýr á plöntum.**

Eftirlitsgjöld vegna laga um varnir gegn sjúkdómum og meindýrum á plöntum hefur verið skipt upp í tímagjald og fastan gjaldalið.

Í samræmi við gildandi gjaldskrá hefur Matvælastofnun innheimt fast gjald vegna þjónustuverkefna tengdum útflutningi plantna og plöntuafurða, þar með talið viðarumbúðir og fræ, samtals 4.909 krónur. Önnur gjöld hafa verið innheimt skv. tímagjaldi 9.818 krónur á klst.

Í fyrirliggjandi drögum er gert ráð fyrir að fella niður fasta gjaldliðinn og mun Matvælastofnun innheimta tímagjald skv. 1. gr. fyrir þjónustu sem stofnunin veitir við útgáfu vottorða og fyrir eftirlit með gróðrarstöðvum og öðrum ræktunaraðilum sem og dreifingaraðilum afurða sem falla undir lögin.

Það ræðst af eðli og umfangi þeirra þjónustuverkefna sem innt eru hendi hver gjöldin verða, fyrir liggur að meiri vinna felst í þjónustu fyrir nýjar vörur eða vegna viðskipta við ný lönd, en á móti fer skemmri tími í verkefni sem tengjast endurteknum vottorðum eða þar sem reglubundin viðskipta eiga sér stað.

Allur rannsóknarkostnaður verði greiddur hverju sinni af aðilum sem falla undir lögin skv. reikningi, sbr. umfjöllun um rannsóknarkostnað.

1. **Um verkefni og þjónustu skv. lögum um útflutning hrossa.**

Samkvæmt gildandi gjaldskrá innheimtir Matvælastofnun fast gjald fyrir útflutningsskoðun hrossa 6.708 krónur á hvert dýr.

Í fyrirliggjandi drögum er gert ráð fyrir að útflytjendur greiði tímagjald skv. 1. gr. sem og allan kostnað sem fellur til ef krafist er viðveru dýralæknis í flutningsfari, sbr. 4. gr. laganna.

Þjónusta Matvælastofnunar felst í skoðun á hrossum m.t.t. dýravelferðar og heilbrigðis og staðfesting hvort hross séu rétt merkt og uppfylli kröfur sem gerðar eru í innflutningslandi.  Það ræðst af eðli og umfangi útflutnings, s.s. fjölda hrossa og hvert á að flytja þau, hversu langan tíma þjónustan tekur.

1. **Um verkefni og þjónustu skv. lögum um dýrasjúkdóma og varnir gegn þeim**

Í fyrirliggjandi drögum er gert ráð fyrir að aðilar sem vinna og meðhöndla aukaafurðir dýra greiði tímagjald skv. 1. gr. fyrir eftirlit, leyfi, úttektir, umsýslu og skjalaskoðun Matvælastofnunar.

1. **Um önnur lögbundin gjöld.**

Í þessum kafla gjaldskrárinnar hafa verið tekin saman öll lögbundin gjöld sem stofnuninni ber að innheimta fyrir ýmislega þjónustu, þ.e. gjöld sem innheimt eru vegna laga nr. 58/200 um yrkirétt, nr. 130/2014 um vernd afurðarheita og vegna yfirmats sláturafurða, sbr. lög nr. 93/1995 um matvæli.